**„Elektrum Lietuva“ skyrė daugiau nei 100 tūkst. eurų siekiančią paramą bendruomenėms**

**Nepriklausomas elektros energijos tiekėjas „Elektrum Lietuva“ suteikė 110 tūkst. eurų paramą penkioms bendruomenėms, veikiančioms šalia bendrovės vystomų ar veikiančių atsinaujinančios energetikos projektų. Šia parama pasinaudos Panemunėlio, Panevėžio raj., Akmenės ir Kiškėnų bendruomenės.**

**Svarbiausia – glaudus ryšys su bendruomenėmis**

„Elektrum Lietuva“ komercijos direktorė ir valdybos narė Neringa Petrauskienė teigia, kad bendrovė tvirtai laikosi savo išsikelto tikslo kurti draugišką ir pozityvią kaimynystę, todėl ir ateityje bendruomenės sulauks kvietimų teikti paraiškas paramai.

„Siekiame prisidėti prie bendruomenių, šalia kurių yra vystomi „Elektrum Lietuva“ žaliosios energetikos projektai, gerbūvio gerinimo ir kaimynystės ryšių su jomis stiprinimo. Išklausome ir suprantame jų poreikius ir ateities viziją, todėl aktyviai veikiame, kad bendruomenių svajonės ir tikslai būtų įgyvendinti“, – sako N. Petrauskienė.

Pasak jos, šį kartą buvo sulaukta 12 projektų iš 10 bendruomenių. Paraiškas gavęs paramos fondo komitetas jas vertino pagal nustatytus kriterijus – projektą teikianti bendruomenė turėjo būti įsikūrusi šalia bendrovės veikiančių atsinaujinančios energetikos projektų, projektas turėjo būti skirtas gamtos išteklių taupymui, tvaraus gyvenimo būdo skatinimui bei teritorijos gerinimui. Taip pat, „Elektrum Lietuva“ atsižvelgė į tai ar projektu siekiama stiprinti vietos bendruomenę, įgyvendinant kultūros, edukacines ar sporto iniciatyvas, ar jis yra ilgalaikis ir tęstinis.

Bendrovės atstovės teigimu, kitas kvietimas bendruomenėms gauti paramą bus skelbiamas 2025 metų žiemą.

**Bendruomenės kurs parkus ir edukacines programas**

Birželio mėnesį buvo atrinkti 5 projektai su kuriais jau pasirašytos sutartys ir bus suteikiama parama.

Panemunėlio bendruomenė, kuriai skirta 10 tūkst. eurų parama, įsirengs medinę pavėsinę bendruomenės veikloms. Joje planuojami renginiai tvarumo temomis, pavyzdžiui, daugkartinio naudojimo maišelių gamybos seminarai ir ekologijos specialistų paskaitos apie atliekų rūšiavimą, aplinkos tvarumą.

Panevėžio rajono krepšinio klubas „Velžys“ gautą 7,2 tūkst. eurų paramą skirs gyventojų skatinimui užsiimti aktyvia sportine veikla. Klubas planuoja surengti krepšinio šventę Velžio miestelyje ir toliau aktyviai ruoštis dalyvauti įvairiuose turnyruose.

Panevėžio rajono aktyvių šeimų bendruomenė džiaugsis net 39 tūkst. eurų parama. Šią pinigų sumą bendruomenė skirs parko, kuris skatintų bendruomeniškumo jausmą ir gerintų gyventojų bendravimą, sukūrimui. Šalia Velžio kaimo įsikūrusioje erdvėje bus sudarytos kokybiškos laisvalaikio praleidimo galimybės visoms amžiaus grupėms, sukurta moderni ir jauki aplinka.

Akmenės bendruomenė gautą 10 tūkst. eurų paramą įprasmins įkurdama erdvę, skirtą gyventojų poilsiui ir sportui. Čia pat bus įrengta vaikų žaidimų aikštelė.

Kiškėnų bendruomenė Klaipėdos rajone, kuriai bus skirta 39 tūkst. eurų parama, sukurs edukacinę programą apie kulinarinio paveldo išsaugojimą. Vykdant šią programą bus organizuojamos įvairios šventės, edukaciniai užsiėmimai.

**Specialiu ekomobiliu lankys bendruomenės gyventojus**

Kiškėnų bendruomenėje veikiančios veiklos grupės „Pajūrio kraštas“ vadovė Raimonda Damulienė teigia, kad ši parama – išskirtinė galimybė prisidėti prie bendruomenės augimo ir būrimo. 39 tūkst. eurų paramą bendruomenė skirs dvejų edukacinių programų kūrimui, kurių metu įvairių amžiaus grupių gyventojai bus supažindinti su vietos kulinariniu paveldu.

„Parama leis vietos bendruomenę supažindinti su Žemaitijos ir Mažosios Lietuvos kulinariniu paveldu, pritaikyti šiuos patiekalus prie šiandieninių žmonių maitinimosi įpročių. Ryškus šių edukacinių programų akcentas – specialus ekomobilis, kuriame bus įmontuota visa edukacijoms reikalinga įranga. Išvykų metu komanda su ekomobiliu lankys vietos bendruomenes ir mokys, kaip išsivirti tikrą sultinį, kuris itin palankus žmogaus sveikatai“, – pasakoja R. Damulienė.

Pašnekovė tiki, kad tokios edukacijos yra itin svarbios formuojant vietos gyventojų maitinimosi įpročius. Taip pat bendruomenė planuoja surengti specialias šventes, kurių metu gyventojams bus interaktyviai pristatytos vietos kulinarinės tradicijos.

**Pernykštė parama – kaimams Klaipėdos rajone**

Praėjusiais metais startavusi paramos bendruomenėms programa tuomet finansavimą skyrė trims Klaipėdos rajono bendruomenėms. Projektų finansavimas prisidėjo prie gyventojų aktyvaus laisvalaikio ir verslo vystymo.

Iš „Elektrum Lietuva“ gautą paramą Agluonėnų kaimo bendruomenė panaudojo įrengiant apšvietimą bendruomenės obelų sode, Birbinčių kaimo bendruomenės namuose buvo įrengta saulės elektrinė ir šilumos siurblys, o Gropiškio kaimo gyventojai įsigijo 8 baidares, valtį ir priekabą joms, siekdami plačiau išnaudoti gamtos sąlygas ir skatinti aktyvų gyvenimo būdą gyvenant šalia Minijos upės.

***Apie bendrovę:***

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Beveik 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 200 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,7 MW). Vystomi nauji saulės ir vėjo parkai, kurių bendra galia sieks beveik 350 MW.*

**Daugiau informacijos:**Neringa Kolkaitė-BielinėAtstovė žiniasklaidai  
„Elektrum Lietuva“  
neringa.kolkaite-bieliene@elektrum.lt  
Tel. nr. 8 614 71719